19. schôdza NR SR - 3.deň - A. dopoludnia
Dátum: 2017-09-07
Poslanec: Verešová, Anna (OĽANO)
Druh vystúpenia: Vystúpenie v rozprave

48. Vážený pán predsedajúci, vážený pán minister, vážené panie poslankyne, páni poslanci, možno sa, pán minister, čudujete, že prečo práve ja vystupujem možno k tejto novele zákona o Štátnom fonde rozvoja bývania. (Povedané so smiechom.) Chcem to trošku objasniť. Ja som už pri programovom vyhlásení vlády a taktiež aj pri návrhu rozpočtu v minulom roku sa zamerala na opatrenia štátu, ktoré by mal vytvárať práve v oblasti bývania mladým ľuďom. Takže preto ma práve zaujíma tento zákon, táto novela. Za jednu zo štyroch najväčších výziev v oblasti rodinnej politiky totiž naše hnutie Obyčajní ľudia a nezávislé osobnosti považujeme problém bývania pre mladých ľudí, ktorí uvažujú o založení rodiny, je dôležité, aby si mohli zabezpečiť bývanie. Pozrela som sa teda na to, ako štát vytvára tieto nástroje, pretože osobne si myslím, aj študujúc rodinné politiky a problém bývania v ostatných krajinách, tak som presvedčená, že štát má vytvárať množstvo nástrojov na to, množstvo opatrení, variabilitu nástrojov na to, aby mladí ľudia si mohli založiť rodinu, a preto potrebujú si vytvoriť domov, vytvoriť bývanie. To, že účelom Štátneho fondu rozvoja bývania je financovať priority štátnej bytovej politiky. A podporu môže poskytnúť na obstaranie bytu aj výstavbou či kúpou bytu, výstavbou v rodinnom dome či kúpou nájomného bytu. Podrobne som si preštudovala výročné správy štátneho fondu, zvlášť som sa teda zamerala na podporu výstavby bytov v rodinnom dome. Ja som pred vstupom do politiky, alebo teda aj v rámci kampane, keď som kandidovala do parlamentu, tak najviac som od mladých ľudí dostávala podnety na nedostatočné riešenie ich bývania. Obavy, že si nemôžu vytvoriť domov a tak založiť rodinu. Tiež som vtedy dostala od nich podnet, že boli obmedzené podmienky získať podporu finančnú na výstavbu rodinného domu, a to znížením podlahovej plochy zo 160 m 2 na 120 m 2 . Stalo sa to práve v období sociálnej vlády strany SMER, čo ma teda udivuje, v roku 2013, toto nevhodné zníženie podlahovej plochy. Pritom od roku 2003 do 2013 bola stanovená táto podlahová plocha ako jedna z podmienok na 160 m 2 na jednu z podmienok získania pôžičky. Mňa to osobne prekvapovalo veľmi, veľmi, pretože sa to udialo práve v čase, kedy ostatné členské krajiny Európskej únie významne podporujú rodinnú politiku a významne podporujú rodiny, aby si založili, vytvorili bývanie a založili tak rodinu a riešia teda zlú demografiu. To sa u nás stále nedeje. A pritom dnes už aj ekonómovia hovoria viac o demografii, ako o HDP a dlhu. Viac o demografii. Mám naštudované, preštudované rodinné politiky a rôzne možnosti podpory rodinám z rôznych krajín, z Francúzska, Veľkej Británie, ale aj našich susedných krajín z V4, ktoré sa nám vlastne podobajú. Vláda má povinnosť vytvoriť nástroje, ktoré pomôžu rodinám, aby si založili, mladým ľuďom, aby si založili rodiny. A aj z Prognózy populačného vývoja Slovenskej republiky do 2060 je jasne zrejmé, že štát nesmie rezignovať a že musí podporovať mladých ľudí, aby si rodiny založili a aby prijali aj druhé dieťa, aj tretie dieťa. To je nie výmysel môj. To je skutočne, toto hovoria odborníci a na to je aj prognóza, ktorá je vytvorená. Aká je však pravda? Nájomné byty, ktoré, teda by sme, teda veľmi podporujeme v našom hnutí, dnes už len vo veľmi malom počte stavajú samosprávy. Spomínala som tu tie výročné správy, a teda si nemôžu ľudia založiť nejako bývanie. Ale keď sa vrátim k tým výročným správam, ja som si tu vypísala, poukázala som na to, že pri tom znížení možnosti výstavby rodinného domu v ploche podlahovej 160 m 2 , ktoré sa stalo od 1. 1. 2014, sa výrazne znížila táto podpora a bol tam oproti rokom 2012 a 2013 medziročný pokles v roku 2014 až o 70 % nižší na to obstaranie bytu v rodinnom dome alebo bytovom dome. Až o 70 %. A to sa udialo aj v roku 2015, aj v roku 2016, sústavne, stále menej možností, menej podpory na to, aby si ľudia zaobstarali bývanie buď v bytovom dome, alebo rodinnom dome. Poviem vám, ak to bolo v roku 2012 340 zmlúv a uspokojených 340 žiadateľov, tak v roku 2016 to bolo uspokojených len 47 žiadateľov. Je tam opísaný aj dôvod, že je to preto, lebo sú z komerčných bánk výhodnejšie podmienky, ale je to iba časť pravdy. Ako som povedala, štát má povinnosť vytvoriť množstvo nástrojov, variabilných nástrojov, ktoré sadnú jednoducho mladým ľuďom na to, čo si žiadajú oni sami. A nehovoríme to len tak. My máme riešiť demografickú krízu, a preto podporovať rodinnú politiku a robiť rodinnú politiku. V súlade teda, ako som povedala, s naším volebným programom hnutia teda predkladám teraz pozmeňujúci návrh, ktorého cieľom je zvýšiť túto maximálnu rozlohu podlahovej plochy bytových a iných priestorov v rodinnom dome zo 120 m 2 na 160 m 2 tak, ako jednou z podmienok poskytnutia tejto podpory. Takto to už existovalo od roku 2003 do roku 2013, kedy bola táto podmienka nevhodne znížená na 120 m 2 . Do podlahovej plochy 120 m 2 , a neporovnávajme to s bytom, je možné zrealizovať rodinný dom, ale len v základnom vybavení pre optimálne trojčlennú, maximálne v obmedzení s problémami štvorčlennú rodinu. A ako som už hovorila, aj z Prognózy populačného vývoja Slovenska je zrejmé, že štát má podporovať a vytvárať možnosti, aby si mladí ľudia mali, mali deti, mali druhé dieťa, tretie dieťa, tak ako si to aj mnohí žiadajú. Podpora natality a zvýšenie demografie patrí už teraz v mnohých členských štátoch EÚ medzi strategické ciele, medzi strategické ciele vlády štátu. U nás to tak nie je. A preto tento návrh, ktorý chcem teraz prečítať, má umožniť mladým ľuďom, aby si založili bývanie, aby mali lepšie podmienky k tomu. Dovoľte mi prečítať tento doplňujúci návrh poslancov Národnej rady Slovenskej republiky Anny Verešovej, Eduarda Hegera, Veroniky Remišovej a Eriky Jurinovej k vládnemu návrhu zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení zákona č. 276/2015 Z. z. a ktorým sa mení zákon č. 17/2006 Z. z. o osobitnom kvalifikačnom predpoklade na zabezpečenie preneseného výkonu štátnej správy na úseku bývania (tlač 570). Vládny návrh zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení zákona č. 276/2015 Z. z. a ktorým sa mení zákon č. 17/2006 Z. z. o osobitnom kvalifikačnom predpoklade na zabezpečenie preneseného výkonu štátnej správy na úseku bývania, sa dopĺňa takto: V čl. I sa za bod 22 vkladá nový bod 23, ktorý znie: 23. V § 10 ods. 1 písm. b) sa slová "120 m 2 " nahrádzajú slovami "160 m 2 ". Doterajšie body sa primerane prečíslujú. Verím, pán minister, že si môžete osvojiť tento doplňujúci návrh a že určite ešte o tom podebatujeme. Ďakujem pekne.